PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

Nr. 32.707 din 09.06.2022

În temeiul prevederilor art. 136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

la proiectul de hotărâre privind aprobarea actualizării indicatorilor tehnico-economici la obiectivul de investiții: “REABILITARE CLĂDIRE SALA STUDIO ÁCS ALAJOS ȘI MANSARDARE ȊN VOLUMUL EXISTENT”

În urma realizării proiectului tehnic s-a constatat necesitatea introducerii unor modificări tehnice asupra Documentaţiei de Avizare a Lucrărilor de Intervenţii în următoarele categorii de lucrări: Arhitectură, Rezistenţă, Instalaţii precum şi în lista de utilaje şi echipamente.

Modificările au fost generate pe de o parte de refacerea expertizei tehnice de un expert atestat MC aşa cum a fost solicitat prin adresa nr. 874 /20.05.2021 de către Direcţia Judeţeană pentru Cultură Satu Mare, iar pe de altă parte sunt rezultatul breviarelor de calcul pe instalaţii realizate în faza de elaborare a Proiectului Tehnic. Modificările sunt absolut necesare pentru îmbunătăţirea proiectului şi realizarea investiţiei şi pentru corelarea cu prevederile normativelor tehnice de proiectare.

Estimările proiectantului din anul 2020 în privința costurilor pentru categoriile de lucrări de Arhitectură, Rezistenţă, Instalaţii precum şi estimarea costurilor privind lista de utilaje şi echipamente nu mai sunt de actualitate având în vedere modificările propuse în urma expertizei tehnice realizate de un expert atestat MC, nefiind posibilă realizarea lor la prețurile estimate în anul 2020.

Proiectantul SC SPAKK GROUP SRL a identificat în memoriul său justificativ modificările din punct de vedere tehnic în categoriile de lucrări şi în lista de echipamente şi utilaje, precum şi modificările din punct de vedere valoric propuse în faza PT, ceea ce a generat actualizarea devizului general în conformitate cu noile soluţii tehnice.

Prezentei anexăm analiza devizelor generale al obiectivului de investiții, în vederea susținerii noilor indicatori tehnico economici.

Raportat la prevederile art. 41, art. 44, aliniat (1) din Legea nr. 273/2006 privind finanțele publice locale, cu modificările și completările ulterioare, potrivit cărora:

”Cheltuielile pentru investiții publice și alte cheltuieli de investiții finanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexă la bugetul inițial și, respectiv, rectificat, și se aprobă de autoritățile deliberative…… Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art. 38. ….. Documentațiile tehnico-economice ale obiectivelor de investiții noi, a căror finanțare se asigura integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative….”

Raportat și la prevederile art. 129, alin (4), lit. d) din O.U.G. 57/2019 privind Codul administrativ, cu modificările și completările ulterioare, potrivit cărora consiliul local aprobă, la propunerea primarului, documentațiile tehnico-economice pentru lucrările de investiții,

Ținând cont și de documentația suport (Referatul nr. 31.514/02.06.2022 privind înaintarea spre avizare Comisiei tehnico-economice a indicatorilor tehnico-economici la obiectivul de investiții „REABILITARE CLĂDIRE SALA STUDIO ÁCS ALAJOS ȘI MANSARDARE ȊN VOLUMUL EXISTENT”, respectiv Procesul verbal al Comisiei tehnico-economice nr. 32.057 din 07.06.2022), proiectul de hotărâre se înaintează Consiliului Local al Municipiului Satu Mare cu propunere de aprobare.

Director executiv Şef serviciu

Ec. Ursu Lucia Dr. Sveda Andrea